
[bookmark: TextBodyBegin]Europski parlament,
–	uzimajući u obzir svoje prethodne rezolucije o Kambodži,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se prostor za građansko djelovanje u Kambodži od 2017. smanjuje, a kambodžanske vlasti i organizacije u suradnji s vladom djeluju protiv sindikata, političke oporbe, boraca za ljudska prava, novinara, organizacija za radnička prava i boraca za zaštitu okoliša, uključujući organizacije CENTRAL (Centar za savez rada i ljudskih prava), Equitable Cambodia (Pravedna Kambodža) i Mother Nature Cambodia (Majka priroda Kambodža);
B.	budući da je CENTRAL objavio evaluaciju programa Međunarodne organizacije rada za bolje tvornice u Kambodži („Better Factories Cambodia”) u kojoj su istaknuta raširena kršenja slobode udruživanja, neusklađenost s međunarodnim standardima rada i nastojanja vlade da ušutka neovisne glasove; budući da su se nakon tog izvješća CENTRAL i njegov voditelj programa Khun Tharo suočili s neutemeljenim pravnim prijetnjama i uznemiravanjem;
1.	osuđuje sužavanje prostora za građansko djelovanje u Kambodži; poziva na trenutačno puštanje na slobodu svih političkih zatvorenika, aktivista, novinara, uključujući nagrađivanog novinara Mecha Daru, boraca za ljudska prava i drugih aktera civilnog društva koji se zadržavaju na temelju politički motiviranih optužbi; poziva na hitan prekid svih represija i uznemiravanja usmjerenih protiv aktera civilnog društva;
2.	poziva kambodžanske vlasti da odbace sve politički motivirane optužbe protiv CENTRAL-a i njegovih članova, da zaustave politički motivirane revizije i kampanje ocrnjivanja te da poštuju ulogu organizacija civilnog društva, uključujući organizacije Equitable Cambodia i Mother Nature Cambodia, u promicanju radničkih i ljudskih prava i zaštiti okoliša;
3.	potiče kambodžanske vlasti da izmijene Zakon o sindikatima, Zakon o udrugama i nevladinim organizacijama i svako drugo relevantno zakonodavstvo kako bi ga uskladili s međunarodnim standardima u području ljudskih prava i rada, osiguravajući pritom zaštitu radnika i civilnog društva;
4.	poziva poduzeća koja posluju u EU-u i nabavljaju robu iz Kambodže da provedu temeljitu dubinsku analizu u pogledu ljudskih prava u svojim lancima opskrbe, jamčeći prakse odgovornog nabavljanja i iskorištavajući svoj utjecaj radi promicanja i obrane prava radnika;
5.	poziva Komisiju i države članice da procijene promjene carinskih povlastica (u okviru programa „Sve osim oružja”) zbog nesuradnje kambodžanske vlade u ispravljanju i sprečavanju kršenja ljudskih prava te da pošalju jasnu poruku da su poboljšanje ljudskih prava i zaštita sloboda civilnog društva preduvjeti za gospodarsku suradnju, trgovinu i ulaganja;
6.	potiče Europsku uniju i njezine države članice da dodatno istraže i uključe se u donošenje ambicioznih i učinkovitih multilateralnih instrumenata o poslovanju i ljudskim pravima;
7.	poziva EU i međunarodnu zajednicu da poduzmu hitne i učinkovite mjere, uključujući ciljane sankcije protiv odgovornih za političku represiju, kako bi izvršili pritisak na kambodžansku vladu dok se svi politički zatvorenici ne puste na slobodu;
8.	poziva države članice i ESVD da povećaju sve oblike potpore, uključujući financijsku potporu, kambodžanskom civilnom društvu i pruže zaštitu borcima za ljudska prava, predstavnicima civilnog društva i progonjenim članovima oporbe;
9.	nalaže svojoj predsjednici da ovu Rezoluciju proslijedi institucijama EU-a, državama članicama, kambodžanskim vlastima i tajništvu Udruga zemalja jugoistočne Europe.

